《咏桃李杏梨四花各以士事比之 其四 梨》
清代·许传霈

寒士生憎物候繁，犹能花样及时翻。胭脂不染留真面，风雨无欺赖宿根。

雪压一枝难免俗，冰清半夜最销魂。年来无复游人问，空对黄昏深锁门。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。